**Lakivaliokunnan mietintö 2/2015 kirkkohallituksen esityksestä 10/2014**

**Kirkonkirjojenpitoa, hallintomenettelyä, muutoksenhakua ja valmiussuunnittelua koskevien kirkkolain säännösten tarkistaminen**

**Asianro 2014-00652**

Kirkolliskokous on täysistunnossaan 3. päivänä marraskuuta 2014 lähettänyt lakivaliokunnalle otsikossa mainitun asian. Lakivaliokunnalla on ollut käytettävänään kirkon laintarkastustoimikunnan lausunto 7/2014. Lakivaliokunnan työskentelyyn on asiantuntijana osallistunut professori Veli-Pekka Viljanen. Lakivaliokunta on kuullut asiantuntijoina kirkkoneuvos Pirjo Pihlajaa, diplomi-insinööri Heikki Sorvaria, kirkkoneuvos Pekka Huokunaa ja kenttärovasti Vesa Aurénia.

**1. Kirkkohallituksen esitys**

 Esityksessä ehdotetaan kirkon yhteisen jäsenrekisterin sekä siihen liittyvien käyttöoikeus- ja lokirekisterien tietoja koskevien säännösten ja samalla viranomaisvastuiden selkeyttämistä. Esityksen tavoitteena on myös ajantasaistaa kirkkolain hallinnollisia ja oikeusturvaa koskevia säännöksiä.

 Kirkkolain 16 lukua ehdotetaan muutettavaksi siten, että kirkkohallitukselle annettaisiin oikeus käyttää kirkon yhteistä jäsenrekisteriä sille säädettyjen tai sille kirkkolain nojalla määrättyjen vastuiden mukaisesti. Luvun 5 §:ssä säädettäisiin kirkkohallituksen ja rekisterinpitäjien jäsenrekisterin tietojen käsittelyyn ja jäsenrekisterin ylläpitoon liittyvistä vastuista sekä siitä, että jäsentietojen käsittely tapahtuisi nimenomaisesti viranomaistoimintona. Lukuun lisättäisiin uusi säännös jäsenrekisteristä massaluovutuksena luovutettujen tietojen käyttötarkoitussidonnaisuudesta sekä kirkkohallituksen oikeudesta tiedonsaantiin ja tarkastusoikeudesta sellaisiin seurakuntien ja seurakuntayhtymien asiakasrekistereihin, joita päivitetään jäsenrekisteristä saaduilla tiedoilla. Lisäksi lukuun lisättäisiin säännös jäsenrekisterin käyttöoikeus- ja lokirekisteriin talletettujen tietojen käytöstä ja tietojen luovuttamisesta.

 Hallintomenettelyä ja muutoksenhakua koskeviin säännöksiin ehdotetaan muutoksia, jotka pohjautuvat vireillä oleviin hallintolain ja hallintolainkäyttölain uudistuksiin. Yleisten lakien todistelusäännöksiä ollaan uudistamassa. Tämän vuoksi ehdotetaan kumottavaksi kirkkolain 19 luvun säännös tuomiokapitulissa tapahtuvasta suullisesta käsittelystä, katselmuksesta ja kuulemisesta, joka sisältää säännöksen myös todistajien kuulemisesta. Asioista säädetään kattavasti hallintolaissa, jota sovelletaan kirkollishallinnossa kirkkolakia täydentävästi.

 Muutoksenhaun osalta esitetään, että oikaisuvaatimusmenettely laajennettaisiin koskemaan keskusrekisterin johtajan tekemiä päätöksiä.

 Lisäksi ehdotetaan, että kirkollisvalituksessa otettaisiin käyttöön valituslupamenettely valitettaessa hallinto-oikeuden päätöksestä korkeimpaan hallinto-oikeuteen.

 Esityksessä ehdotetaan myös poikkeusoloja koskevien säännösten ajantasaistamista sekä uutta säännöstä poikkeusoloihin ja kriisitilanteisiin varautumisesta ja varautumisen johtamisesta.

 Esityksen tavoitteena on yksityisyyden suojan parantaminen käsiteltäessä kirkon jäsentietoja samoin kuin jäsenrekisterin tietoturvallisuuden parantaminen. Tavoitteena on myös selkeyttää viranomaisvastuita sekä jäsentietojen käsittelyssä että poikkeusoloihin ja kriisitilanteisiin varautumisessa. Lisäksi esityksen tavoitteena on ajantasaistaa kirkkolakia vastaamaan yleisen hallintolainsäädännön kehitystä.

 Ehdotetut kirkkolain muutokset tulevat esityksen mukaan voimaan mahdollisimman pian sen jälkeen, kun ne on hyväksytty ja vahvistettu.

**2. Lakivaliokunnan kannanotot**

**2.1. Yleisperustelut**

**2.1.1. Kirkkohallituksen esityksen tavoitteet**

 Kirkkohallituksen esityksen tavoitteena on yksityisyyden suojan ja jäsenrekisterin tietoturvallisuuden parantaminen sekä viranomaisvastuiden ja jäsenrekisterin käyttöä koskevien oikeuksien selkeyttäminen. Samalla tavoitteena on korjata kirkon yhteisen jäsenrekisterin jäsentietojen sekä käyttöoikeus- ja lokitietojen käsittelyyn liittyviä säännöspuutteita.

 Lisäksi esityksen tavoitteena on ajantasaistaa kirkkolakia vastaamaan yleisen hallintolainsäädännön kehitystä.

 Tavoitteena on myös kirkon ja seurakuntien sekä seurakuntayhtymien valmiussuunnittelun selkeyttäminen. Huomiota on kiinnitetty myös säännösten selkeyteen.

 ***Lakivaliokunnan kannanotto***

 Lakivaliokunta pitää kirkkohallituksen esitystä ja sen perusteluita tarkoituksenmukaisina. Lakivaliokunta katsoo, että kirkkohallituksen esitys vastaa asetettuihin tavoitteisiin ja uudistustarpeisiin. Lakivaliokunta pitää hyvänä, että säännöksissä on selkeytetty toimivalta- ja vastuusuhteita, karsittu päällekkäistä sääntelyä sekä ajantasaistettu säännöksiä vastaamaan muun lainsäädännön kehitystä.

**2.1.2. Kirkonkirjojenpitoa koskevat säännökset**

 Kirkkohallituksen esityksessä ehdotetaan kirkkolain 16 lukua muutettavaksi siten, että kirkkohallituksella olisi oikeus käyttää jäsenrekisterin tietoja sille kirkkolaissa ja kirkkojärjestyksessä säädettyjen tehtävien hoitamiseen. Tällaisia tehtäviä ovat muun muassa jäsenrekisterin toimivuuden, tietoturvallisuuden ja rekisteritoimintojen yhtenevyyden edistäminen sekä sähköisestä arkistoinnista vastaaminen. Samalla on mahdollista yksinkertaistaa lokitietojen tarkastamisprosessia mahdollisten väärinkäytösten varalta.

 Kirkkolakiin ehdotetaan lisättäväksi maininta siitä, ettei rekisterinpitäjän tehtävää voida siirtää muille tahoille. Tavoitteena on parantaa henkilötietojen suojaa rajaamalla arkaluonteisten tietojen käsittely viranomaistoiminnaksi.

 Kirkkohallituksen esityksessä ehdotetaan, että keskusrekisterin johtaja ja hänen määräämänsä viranhaltija voisivat päättää käyttöoikeuden myöntämisestä keskusrekisteriin kuuluvien seurakuntien jäseniä koskevien tietojen käsittelyyn. Tavoitteena on helpottaa työnjohdollisten tehtävien hoitamista siten, että väliesimiehenä toimiva viranhaltija voisi itsenäisesti päättää käyttöoikeuden myöntämisestä tai poistamisesta keskusrekisterin johtajan määräämissä rajoissa.

 Kirkkolain 16 lukuun esitetään lisättäväksi uusi säännös siitä, että kirkkohallituksen luvalla jäsenrekisteristä massaluovutuksena luovutettuja tietoja saisi käyttää ainoastaan siihen tarkoitukseen, johon ne luovutetaan. Samalla kirkkohallitukselle annettaisiin oikeus valvoa ja tarvittaessa tarkastaa sellaisia seurakuntien ja seurakuntayhtymien asiakastietojärjestelmiä, joihin tietoja luovutetaan. Ehdotettu säännös pohjautuu nykyisen väestötietolain 51 ja 52 §:ään ja sen tavoitteena on parantaa yksityisyyden suojaa ja tietoturvallisuutta.

 Kirkkohallituksen esityksessä ehdotetaan lisäksi kirkkolain 16 luvun 14 §:ään uutta 2 momenttia, jonka mukaan käyttöoikeusrekisterin ja lokirekisterin tietojen käsittelyyn ja tietojen luovuttamiseen sovellettaisiin väestötietojärjestelmästä ja Väestörekisterikeskuksen varmennepalveluista annetun lain 5 luvun 54-55 ja 57-58 §:iä. Ehdotettu säännös selkeyttäisi kirkkohallituksen toimivaltaa jäsentietojärjestelmästä luovutettavien tietojen käyttötarkoituksen ja tietoturvallisuuden valvonnassa. Säännös selkeyttäisi myös, mihin loki- ja käyttöoikeusrekisterin tietoja voidaan käyttää sekä millä perusteella ja kenelle näistä rekistereistä voidaan luovuttaa tietoja.

 ***Lakivaliokunnan kannanotto***

 Lakivaliokunta pitää kirkkohallituksen esitystä tarkoituksenmukaisena. Lakivaliokunta katsoo, että on tärkeä turvata kirkkohallitukselle riittävät käyttöoikeudet jäsenrekisterin tietoihin, jotta se voi hoitaa sille kirkkolaissa ja kirkkojärjestyksessä säädetyt ohjaus-, kehittämis- ja valvontatehtävät.

 Lakivaliokunta pitää keskusrekisterien toimivan organisaation ja työjärjestelyjen kannalta perusteltuna, että keskusrekisterin johtajan ohella myös hänen määräämällään viranhaltijalla olisi oikeus päättää käyttöoikeuden myöntämisestä rekisteritietojen käsittelyyn. Ehdotettu säännös ei vähennä keskusrekisterin johtajan vastuuta eikä myöskään velvoita siirtämään päätösvaltaa muulle viranhaltijalle.

 Lakivaliokunta pitää tarkoituksenmukaisena myös kirkkohallituksen esityksen pyrkimystä parantaa yksityisyyden suojaa ja tietoturvallisuutta selkeyttämällä massaluovutuksena luovutettujen tietojen käyttöä ja kirkkohallituksen valvontaoikeutta koskevia säännöksiä. Lakivaliokunta toteaa lisäksi, että väestötietojen käyttämisessä tulee noudattaa väestörekisterikeskuksen linjauksia.

**2.1.3. Suullinen käsittely tuomiokapitulissa**

 Kirkkohallituksen esityksessä ehdotetaan, että kirkkolaissa oleva erityissäännös tuomiokapitulissa toteutettavasta suullisesta käsittelystä, katselmuksesta ja kuulemisesta kumottaisiin. Jatkossa suulliseen käsittelyyn tuomiokapitulissa sekä tuomiokapitulin toteuttamaan katselmukseen tai kuulemiseen sovellettaisiin yksinomaan hallintolain säännöksiä. Hallintolain 40 §:n soveltaminen todistajien kuulemiseen parantaisi todistajan asemaa, koska kirkkolaista puuttuvat säännökset todistajaan sovellettavista esteellisyyssäännöksistä sekä todistajan oikeudesta kieltäytyä todistamasta.

 ***Lakivaliokunnan kannanotto***

 Lakivaliokunta pitää tarkoituksenmukaisena kirkkohallituksen esityksen linjausta, että kirkkolain päällekkäisistä säännöksistä luovutaan ja että jatkossa suulliseen käsittelyyn tuomiokapitulissa sekä tuomiokapitulin toteuttamaan katselmukseen tai kuulemiseen sovelletaan hallintolain säännöksiä. Lakivaliokunta pitää riittävänä, että todistajia voidaan tarvittaessa kuulla hallinto-oikeudessa virka-apuna.

**2.1.4. Hallintoasioiden muutoksenhakusäännösten tarkistaminen**

 Kirkkohallituksen esityksessä ehdotetaan täydennettäväksi kirkkolain 24 luvun 3 §:n oikaisuvaatimusta koskevaa säännöstä siten, että siinä säädettäisiin oikaisuvaatimuksesta keskusrekisterin johtajan tekemästä päätöksestä. Keskusrekisterin johtaja tekee kirkonkirjojen ja kirkon yhteisen jäsentietojärjestelmän osalta vastaavia päätöksiä kuin kirkkoherra sellaisessa seurakunnassa, joka ei kuulu keskusrekisteriin. Kirkkoherran päätöksestä voi pääsääntöisesti tehdä kirkkolain 24 luvun 3 §:n 1 momentin nojalla oikaisuvaatimuksen seurakunnan kirkkoneuvostolle tai seurakuntaneuvostolle.

 Kirkkolain 24 luvun 13 §:ää ehdotetaan muutettavaksi siten, että hallinto-oikeuden päätökseen saa hakea muutosta valittamalla vain, jos korkein hallinto-oikeus antaa siihen luvan. Valituslupajärjestelmän osalta on tarkoituksenmukaista seurata yleistä oikeuskehitystä. Kirkollisessa muutoksenhaussa sovellettavaa oikaisuvaatimusmenettelyä ja mahdollisuutta tehdä kirkollisvalitus hallinto-oikeuteen voidaan pitää useimmissa tapauksissa riittävinä oikeussuojakeinoina. Valituslupajärjestelmä ei myöskään estä asianosaista tai seurakunnan jäsentä saamasta asiaa korkeimman hallinto-oikeuden tutkittavaksi.

 ***Lakivaliokunnan kannanotto***

 Lakivaliokunta pitää kirkkohallituksen esitystä perusteltuna. Lakivaliokunta toteaa, että asianosaisen kannalta on myönteistä, että oikeusrauha saavutetaan nykyistä nopeammin. Lakivaliokunta yhtyy kirkkohallituksen kantaan, että oikaisuvaatimusmenettelyä ja mahdollisuutta tehdä kirkollisvalitus hallinto-oikeuteen voidaan pitää useimmissa tapauksissa riittävinä oikeussuojakeinoina. Kirkollisten asioiden luonne huomioon ottaen ei ole syytä poiketa hallintolainkäyttölain 31 §:n 3 momentin ja 32 §:n mukaisesta pääsäännöstä.

 Lakivaliokunta toteaa, että keskusrekisterin johtajan päätöksestä tehtävä oikaisuvaatimus on ollut oikeuskäytännön varassa. Lakivaliokunta pitää perusteltuna, että oikaisuvaatimusta koskevaa säännöstä selkeytetään kirkkohallituksen esityksessä ehdotetulla tavalla.

**2.1.5. Valmiussäännökset**

 Kirkkolain 25 luvun 14 §:n säännöksessä viitataan sekä kumoutuneeseen valmiuslakiin että puolustustilalakiin. Puolustustilalaki sisältää säännöksiä yksilöihin kohdistuvista turvallisuustoimenpiteistä ja sotilaallisen ja taloudellisen maanpuolustuksen toimintaedellytysten turvaamisesta puolustustilan aikana. Ottaen huomioon kirkkolain säännösten sisältö viittaus puolustustilalakiin on tarpeeton. Muutoin 14 §:ää ehdotetaan muutettavaksi siten, että siinä viitataan voimassa olevaan valmiuslakiin.

 Kirkkohallituksen ohjeistuksen mukaan jokaisella seurakunnalla ja seurakuntayhtymällä tulee olla valmiussuunnitelma, jonka pohjalta käynnistetään toiminta normaaliolojen häiriötilanteessa. Valmiussuunnittelussa seurakunnan tulee linkittyä kunnan, pelastuslaitoksen, poliisin, tiedotusvälineiden ja sotilasviranomaisten kanssa. Olisi luontevaa, että viranomaisyhteistyö perustuisi eri toimijoiden osalta lain velvoitteisiin, kuten valmiuslaissa on valtion ja kunnan viranomaisten osalta säädetty.

 Kirkkohallituksen esityksessä ehdotetaan kirkkolain 25 lukuun uutta 15 a §:ää, jossa säädettäisiin poikkeusoloihin ja kriisitilanteisiin varautumisesta sekä varautumisen johtamisesta ja valvonnasta. Tuomiokapitulin tehtäviin kuuluu kirkkojärjestyksen 19 luvun 1 §:n 1 momentin 2 kohdan mukaan tukea ja valvoa seurakuntien toimintaa ja hallintoa. Näin ollen on tarkoituksenmukaista, että tuomiokapituli johtaisi ja valvoisi hiippakunnan seurakuntien ja seurakuntayhtymien varautumista. Kirkkohallitus, joka kirkkolain 22 luvun 2 §:n mukaan hoitaa kirkon yhteistä hallintoa, toimintaa ja taloutta, johtaisi puolestaan kirkon keskushallinnon varautumista.

 ***Lakivaliokunnan kannanotto***

 Lakivaliokunta pitää tärkeänä ja tarpeellisena, että kirkkolaissa säädetään seurakuntien ja seurakuntayhtymien velvollisuudesta tehdä valmiussuunnitelma. Tällä hetkellä valmiussuunnitelmia on jo tehty paljon, mutta käytännöt ovat kirjavia. Lainsäädäntö on tarpeen toiminnan jäntevöittämiseksi kirkon sisällä. Lakivaliokunta toteaa, että valmiussuunnittelun asianmukainen toteuttaminen edellyttää osaamisen kehittämistä seurakunnissa. Myös resurssien riittävyydestä on huolehdittava.

 Lakivaliokunta katsoo, että on tärkeää saada valmiussuunnittelulle lainsäädäntöpohja myös muun yhteiskunnan suuntaan. Lakivaliokunta korostaa viranomaisyhteistyön merkitystä valmiussuunnittelussa.

 Lakivaliokunta pitää perusteltuna, että laissa on mainittu myös seurakuntien velvollisuus varautua tarjoamaan henkistä huoltoa kriisitilanteissa. Lakivaliokunta toteaa, että lakiin perustuva valtuutus helpottaa seurakuntien osallistumista viranomaisyhteistyöhön henkisen huollon tehtävissä. Lakivaliokunta toteaa myös, että henkisen huollon tarve liittyy usein esimerkiksi suuronnettomuuksiin tai muihin sellaisiin kriisitilanteisiin, joissa ei ole kysymys valmiuslaissa määritellyistä poikkeusoloista. Lakivaliokunta katsoo, että ehdotettua 25 luvun 15 a §:ää tulisi siksi selkeyttää erottamalla omaksi momentikseen henkisen huollon tarjoamiseen varautuminen kriisitilanteissa.

 Lakivaliokunta korostaa, että seurakuntavaalien toimittaminen on demokratian kannalta keskeistä. Vaikka kirkkohallituksen esitys mahdollistaa seurakuntavaalien siirtämisen kirkkohallituksen määräyksellä, lähtökohtana tulee kuitenkin olla, että vaalit toimitetaan myös poikkeusoloissa.

**2.2. Yksityiskohtaiset perustelut**

 KL 16:5, 16:6a ja 16:6b. Lakivaliokunta on laintarkastustoimikunnan ehdotuksen mukaisesti selkeyttänyt rekisterinpitäjien tehtäviä ja vastuita erottamalla jäsenrekisteriin liittyvät kirkkohallituksen tehtävät uudeksi 6 a §:ksi sekä vastuunjakoa koskevan säännöksen uudeksi 6 b §:ksi.

 KL 25:15a. Lakivaliokunta on selkeyttänyt säännöstä erottamalla omaksi momentikseen seurakuntien velvollisuuden varautua henkisen huollon tarjoamiseen kriisitilanteissa.

 Lakivaliokunta on lisäksi tehnyt laintarkastustoimikunnan ehdotusten mukaisesti säädösehdotuksiin teknisiä ja kielellisiä korjauksia.

**3. Lakivaliokunnan ponsiesitys**

Edellä esitetyin perustein lakivaliokunta esittää, että kirkolliskokous päättäisi ehdottaa valtioneuvostolle, että se ryhtyisi toimenpiteisiin sellaisen lain säätämiseksi, jolla

*kumotaan* kirkkolain (1054/1993) 19 luvun 7 §, sellaisena kuin se on laeissa 1274/2003 ja 1008/2012,

*muutetaan* 16 luvun 2 §:n 3 momentti, 5­–7 §, 8 §:n 1 momentti, 24 luvun 3 §:n 4 momentti ja 13 §:n 1 momentti sekä 25 luvun 14 ja 15 §, sellaisina kuin ne ovat 16 luvun 2 §:n 3 momentti laissa 797/2013, 5­–7 § ja 8 §:n 1 momentti laissa 787/2010, 24 luvun 3 §:n 4 momentti ja 13 §:n 1 momentti laissa 1274/2003, 25 luvun 14 § osaksi laissa 771/1996 ja 15 § osaksi laissa 1274/2003, sekä

*lisätään* 16 lukuun uusi 6 a ja 6 b § ja luvun 14 §:ään, sellaisena kuin se on laissa 787/2010, uusi 2 momentti, 24 luvun 3 §:n 1 momenttiin, sellaisena kuin se on laeissa 1274/2003, 1325/2011 ja 797/2013, uusi 3 a kohta ja 25 lukuun uusi 15 a § seuraavasti:

16 luku

**Kirkonkirjat ja seurakunnan arkisto**

2 §

*Kirkonkirjojen käyttötarkoitus*

— — — — — — — — — — — — — — — —

Kirkkohallitus saa käyttää jäsenrekisterin tietoja tässä laissa tai sen nojalla säädettyjen tai määrättyjen tehtävien hoitamisessa sekätilastojen laatimisessa ja kirkon toimintaan liittyvien tutkimusten tekemisessä. Tuomiokapituli saa käyttää jäsenrekisterin tietoja tässä laissa tai sen nojalla säädettyjen tai määrättyjen tehtävien hoitamisessa.

5 §

*Seurakunnat ja keskusrekisterit rekisterinpitäjinä*

Rekisterinpitäjiä ovat seurakunnat ja keskusrekisterit. Rekisterinpitäjä ei saa luovuttaa rekisterinpitoa muulle toimijalle.

Seurakunnassa kirkkoherra ja keskusrekisterissä sen johtaja:

1) päättää kirkonkirjojen pitämistä koskevista asioista;

2) päättää jäsentä koskevien tietojen käsittelystä;

3) vastaa rekisteritietojen virheettömyydestä;

4) päättää kirkonkirjaan talletettujen kirkon jäsenten yksittäisten tietojen luovuttamisesta todistuksena, otteena tai jäljennöksenä.

6 §

*Tietojen tallettaminen jäsenrekisteriin*

Tiedon kirkollisesta vihkimisestä, avioliiton siunaamisesta, rippikoulun käymisestä ja konfirmaatiosta saa tallettaa jäsenrekisteriin muukin seurakunta tai keskusrekisteri kuin se, jonka jäsentä tieto koskee.

6 a §

Jäsenrekisteriin liittyvät kirkkohallituksen tehtävät

Kirkkohallitus vastaa jäsenrekisterin:

1) yleisestä toimivuudesta;

2) rekisteritoimintojen yhtenäisyydestä;

3) tietohallinnosta;

4) tietoturvallisuudesta;

5) tietojen sähköisestä arkistoinnista.

Kirkkohallitus päättää teknisen käyttöyhteyden välityksellä tapahtuvasta tietojen luovuttamisesta ja muusta kuin kirkon jäsenten yksittäisten tietojen luovuttamisesta. Päätöksessä on annettava tarvittavat määräykset tietojen käytöstä ja suojauksesta.

6 b §

Vastuu jäsenrekisteristä

Vastuu jäsenrekisteristä jakautuu seurakuntien, keskusrekisterien ja kirkkohallituksen kesken siten kuin tässä laissa tai muussa laissa säädetään.

7 §

*Jäsenrekisterin tietojen käsittelyn seuranta ja valvonta*

Jäsenrekisteristä luovutettuja 6 a §:n 2 momentissa tarkoitettuja tietoja saa käyttää vain siihen käyttötarkoitukseen, johon ne on luovutettu. Tiedot saa luovuttaa edelleen tai muuten antaa sivulliselle vain, jos siitä on säädetty laissa tai jos kirkkohallitus on antanut siihen luvan.

Kirkkohallituksella on oikeus salassapitosäännösten estämättä saada jäsenrekisteristä luovutettujen 6 a §:n 2 momentissa tarkoitettujen tietojen käyttäjältä tietojen käytön seurantaa ja valvontaa varten välttämättömiä tietoja.

Kirkkohallituksen määräämällä tarkastajalla on oikeus toimittaa tarkastus jäsenrekisteristä luovutettujen 6 a §:n 2 momentissa tarkoitettujen tietojen käytön ja suojauksen valvomiseksi. Tarkastajalla on oikeus tutkia salassapitosäännösten estämättä jäsenrekisteristä luovutettujen tietojen käsittelyssä käytetyt laitteet ja ohjelmistot sekä päästä tässä yhteydessä tiedon käyttäjän hallinnassa oleviin tarkastuksen suorittamisen kannalta tarpeellisiin tiloihin. Tarkastus on toteutettava niin, että siitä ei aiheudu tarkastuksen kohteelle tarpeettomasti haittaa eikä kustannuksia.

8 §
*Jäsenrekisterin käyttöoikeus sekä käyttöoikeus- ja lokirekisteri*

Kirkkohallitus päättää käyttöoikeuksien myöntämisestä jäsenrekisterin tietojen käsittelyyn. Seurakunnan kirkkoherra voi päättää käyttöoikeuden myöntämisestä seurakunnan jäseniä koskevien tietojen käsittelyyn. Keskusrekisterin johtaja tai hänen määräämänsä viranhaltija voi päättää käyttöoikeuden myöntämisestä keskusrekisteriin kuuluvien seurakuntien jäseniä koskevien tietojen käsittelyyn.

— — — — — — — — — — — — — — — —

14 §

*Suhde muuhun lainsäädäntöön*

— — — — — — — — — — — — — — — —

Kirkkohallituksen oikeuteen käyttää ja luovuttaa käyttöoikeusrekisterin ja lokirekisterin tietoja sovelletaan, mitä Väestörekisterikeskuksen oikeudesta käyttää ja luovuttaa käyttäjärekisterin ja lokirekisterin tietoja säädetään väestötietojärjestelmästä ja Väestörekisterikeskuksen varmennepalveluista annetun lain 54 §:n 1 momentissa sekä 55, 57 ja 58 §:ssä.

24 luku

**Alistaminen ja muutoksenhaku**

3 §
*Oikaisuvaatimus*

Viranomaisen päätökseen tyytymätön voi tehdä, jollei tässä laissa toisin säädetä, kirjallisen oikaisuvaatimuksen seuraavasti:

— — — — — — — — — — — — — — — —

3 a) keskusrekisterin johtajan päätöksestä, joka koskee 16 luvun 5 §:n 2 momentissa tarkoitettua asiaa, kirkkoneuvostolle tai yhteiselle kirkkoneuvostolle, jollei 4 momentista muuta johdu;

— — — — — — — — — — — — — — — —

Kirkonkirjoihin sisältyvien väestötietojen oikaisuun sovelletaan, mitä väestötietojärjestelmästä ja Väestörekisterikeskuksen varmennepalveluista annetussa laissa säädetään. Seurakunnan jäsenrekisterissä olevien muiden kuin väestötietojen oikaisuun sovelletaan, mitä henkilötietolaissa säädetään.

13 §
*Jatkovalitus*

Hallinto-oikeuden päätökseen saa hakea muutosta valittamalla vain, jos korkein hallinto-oikeus myöntää valitusluvan. Jos hallinto-oikeuden päätös koskee valitusta seurakunnan tai seurakuntayhtymän viranomaisen päätöksestä, siitä on viipymättä julkaistava ilmoitus asianomaisen seurakunnan tai seurakuntayhtymän ilmoitustaululla.

— — — — — — — — — — — — — — — —

25 luku

**Täydentäviä säännöksiä**

14 §

*Poikkeusolot*

Jos valtioneuvoston asetuksella säädetään valmiuslain (1552/2011) mukaisten toimivaltuuksien soveltamisen aloittamisesta poikkeusoloissa, kirkkohallitus voi kutsua kirkolliskokouksen koolle määräämäänsä paikkaan.

Jos kirkolliskokous ei voi kokoontua poikkeusolojen vallitessa, kirkkohallituksella on oikeus tehdä kirkolliskokouksen puolesta esityksiä ja antaa lausuntoja valtioneuvostolle. Lisäksi kirkkohallituksella on oikeus antaa enintään vuoden määräajaksi väliaikainen määräys:

1) kirkon keskusrahaston talousarviosta, talousarvion muutoksesta tai talousarvioesityksen soveltamisesta siihen asti, kunnes kirkolliskokous on asiasta päättänyt;

2) kirkkohallituksen hallinnosta ja toiminnasta;

3) seurakuntien ja seurakuntayhtymien hallinnosta, niiden omaisuuden suojelemisesta ja muista poikkeusolojen vaatimista toimenpiteistä;

4) seurakuntavaalien siirtämisestä;

5) kirkkovaltuuston tai yhteisen kirkkovaltuuston päätösvallan siirtämisestä kirkkoneuvostolle tai yhteiselle kirkkoneuvostolle taikka kirkkoneuvoston tai seurakuntaneuvoston päätösvallan siirtämisestä kirkkoherralle.

Kirkkohallituksen 2 momentin nojalla antama väliaikainen määräys on saatettava kirkolliskokouksen käsiteltäväksi heti, kun se voi kokoontua. Kirkolliskokous voi jättää määräyksen voimaan, muuttaa määräystä tai kumota määräyksen.

15 §

*Päätösvaltaisuus poikkeusoloissa*

Tuomiokapituli voi 14 §:n 1 momentissa tarkoitetuissa poikkeusoloissa tehdä tuomiokapitulin ja hiippakuntavaltuuston toimivaltaan kuuluvat välttämättömät ja kiireelliset päätökset, jos läsnä on kolme tuomiokapitulin jäsentä.

Kirkkohallitus voi tehdä 14 §:n 1 ja 2 momentissa tarkoitetut ja muut välttämättömät ja kiireelliset päätökset, jos läsnä on viisi kirkkohallituksen jäsentä.

15 a §

*Poikkeusoloihin ja kriisitilanteisiin varautuminen sekä varautumisen johtaminen*

Seurakunnan, seurakuntayhtymän, hiippakunnan ja kirkkohallituksen tulee valmiussuunnittelulla ja poikkeusoloissa tapahtuvan toiminnan etukäteisvalmisteluilla sekä muilla toimenpiteillä varmistaa tehtäviensä mahdollisimman hyvä hoitaminen poikkeusoloissa.

Seurakunnan tulee varautua henkisen huollon tarjoamiseen kriisitilanteissa.

Tuomiokapituli johtaa ja valvoo hiippakunnan seurakuntien ja seurakuntayhtymien varautumista. Kirkkohallitus johtaa kirkon keskushallinnon varautumista.

\_\_\_\_\_\_\_\_\_\_\_\_\_

Tämä laki tulee voimaan päivänä kuuta 20 .

Ennen tämän lain voimaan tuloa tehdyn hallintopäätöksen muutoksenhakuun sovelletaan tämän lain voimaan tullessa voimassa olleita säännöksiä.

Helsingissä 13. päivänä huhtikuuta 2015

Lakivaliokunnan puolesta

Antti Savela Ritva Saario

puheenjohtaja sihteeri

Asian käsittelyyn ovat ottaneet osaa puheenjohtaja Savela sekä jäsenet Ansaharju, Hallamaa, Hiitola, Huttunen, Kaisanlahti, Kalliala (osittain), Leppänen, Lindbäck (osittain), Nurmi, Ojala (osittain), Rossi, Seppälä (osittain), Viitala, Vuorikari, Yliluoma ja Ylä-Autio

*Liite*

*Rinnakkaisteksti*

**Laki**

**kirkkolain muuttamisesta**

Kirkolliskokouksen ehdotuksen ja eduskunnan päätöksen mukaisesti

*kumotaan* kirkkolain (1054/1993) 19 luvun 7 §, sellaisena kuin se on laeissa 1274/2003 ja 1008/2012,

*muutetaan* 16 luvun 2 §:n 3 momentti, 5­–7 §, 8 §:n 1 momentti, 24 luvun 3 §:n 4 momentti ja 13 §:n 1 momentti sekä 25 luvun 14 ja 15 §,

sellaisina kuin ne ovat 16 luvun 2 §:n 3 momentti laissa 797/2013, 5­–7 § ja 8 §:n 1 momentti laissa 787/2010, 24 luvun 3 §:n 4 momentti ja 13 §:n 1 momentti laissa 1274/2003, 25 luvun 14 § osaksi laissa 771/1996 ja 15 § osaksi laissa 1274/2003, sekä

*lisätään* 16 lukuun uusi 6 a ja 6 b § ja luvun 14 §:ään, sellaisena kuin se on laissa 787/2010, uusi 2 momentti, 24 luvun 3 §:n 1 momenttiin, sellaisena kuin se on laeissa 1274/2003, 1325/2011 ja 797/2013, uusi 3 a kohta ja 25 lukuun uusi 15 a § seuraavasti:

|  |  |  |
| --- | --- | --- |
| *Voimassa oleva laki* |  | *Ehdotus* |

|  |  |  |
| --- | --- | --- |
| 16 luku**Kirkonkirjat ja seurakunnan arkisto**2 §*Kirkonkirjojen käyttötarkoitus* — — — — — — — — — — — — — — Kirkkohallitus saa käyttää jäsenrekisterin tietoja tilastojen laatimisessa ja kirkon toimintaan liittyvien tutkimusten tekemisessä. Tuomiokapituli saa käyttää jäsenrekisterin tietoja tässä laissa tai sen nojalla säädettyjen tai määrättyjen tehtävien hoitamisessa. |  | 16 luku**Kirkonkirjat ja seurakunnan arkisto**2 §*Kirkonkirjojen käyttötarkoitus*— — — — — — — — — — — — — — Kirkkohallitus saa käyttää jäsenrekisterin tietoja *tässä laissa tai sen nojalla säädettyjen tai määrättyjen tehtävien hoitamisessa sekä* tilastojen laatimisessa ja kirkon toimintaan liittyvien tutkimusten tekemisessä. Tuomiokapituli saa käyttää jäsenrekisterin tietoja tässä laissa tai sen nojalla säädettyjen tai määrättyjen tehtävien hoitamisessa. |
| 5 § *Jäsenrekisterin rekisterinpitäjät ja vastuut*Rekisterinpitäjinä ovat seurakunnat ja keskusrekisterit. Jäsenrekisterin pitämistä koskevista asioista päättää seurakunnassa kirkkoherra ja keskusrekisterissä sen johtaja. Kirkkohallitus vastaa jäsenrekisterin yleisestä toimivuudesta, tietohallinnosta ja tietoturvallisuudesta, rekisteritoimintojen yhtenäisyydestä ja sähköisestä arkistoinnista.Vastuu jäsenrekisteristä jakautuu seurakuntien, keskusrekisterien ja kirkkohallituksen kesken siten kuin tässä laissa tai muussa laissa säädetään. |  | 5 §***Seurakunnat ja keskusrekisterit rekisterinpitäjinä****Rekisterinpitäjiä* ovat seurakunnat ja keskusrekisterit. *Rekisterinpitäjä ei saa luovuttaa rekisterinpitoa muulle toimijalle.* *Seurakunnassa kirkkoherra ja keskusrekisterissä sen johtaja:* *1) päättää kirkonkirjojen pitämistä koskevista asioista;* *2) päättää jäsentä koskevien tietojen käsittelystä;* *3) vastaa rekisteritietojen virheettömyydestä;**4) päättää kirkonkirjaan talletettujen kirkon jäsenten yksittäisten tietojen luovuttamisesta todistuksena, otteena tai jäljennöksenä.* |
| 6 §*Jäsenrekisterin tietojen käsittely**Seurakunnan jäsentä koskevan tiedon käsittelystä päättää ja tiedon virheettömyydestä vastaa seurakunnassa kirkkoherra ja keskusrekisterissä sen johtaja, jollei tästä laista muuta johdu.*Tiedon kirkollisesta vihkimisestä voi jäsenrekisteriin tallettaa muukin seurakunta tai keskusrekisteri kuin se, jonka jäseniä vihityt ovat tai toinen heistä on. |  | 6 § ***Tietojen tallettaminen jäsenrekisteriin***Siirtyy 5 §:n 2 momenttiin. Tiedon kirkollisesta vihkimisestä, *avioliiton siunaamisesta, rippikoulun käymisestä ja konfirmaatiosta saa tallettaa jäsenrekisteriin muukin seurakunta tai keskusrekisteri kuin se, jonka jäsentä tieto koskee.* |
| 7 §*Tietojen luovuttamisesta päättäminen**Jäsenrekisteriin talletettujen kirkon jäsenten yksittäisten tietojen luovuttamisesta todistuksena, otteena tai jäljennöksenä päättää kirkkoherra tai keskusrekisterin johtaja.**Muusta kuin jäsenten yksittäisten tietojen luovuttamisesta sekä teknisen käyttöyhteyden välityksellä tapahtuvasta tietojen luovuttamisesta päättää kirkkohallitus. Päätöksessä on annettava tarvittavat määräykset tietojen käytöstä ja suojauksesta.* |  | Siirtyy 5 §:n 2 momentin 4 kohtaan.Siirtyy 6 a §:n 2 momenttiin.6 a §Jäsenrekisteriin liittyvät kirkkohallituksen tehtävät*Kirkkohallitus vastaa jäsenrekisterin:**1) yleisestä toimivuudesta;* *2) rekisteritoimintojen yhtenäisyydestä;**3) tietohallinnosta;**4) tietoturvallisuudesta;**5) tietojen sähköisestä arkistoinnista.**Kirkkohallitus päättää teknisen käyttöyhteyden välityksellä tapahtuvasta tietojen luovuttamisesta ja muusta kuin kirkon jäsenten yksittäisten tietojen luovuttamisesta. Päätöksessä on annettava tarvittavat määräykset tietojen käytöstä ja suojauksesta.*6 b §Vastuu jäsenrekisteristäVastuu jäsenrekisteristä jakautuu seurakuntien, keskusrekisterien ja kirkkohallituksen kesken siten kuin tässä laissa tai muussa laissa säädetään.7 §***Jäsenrekisterin tietojen käsittelyn*** ***seuranta ja valvonta****Jäsenrekisteristä luovutettuja 6 a §:n 2 momentissa tarkoitettuja tietoja saa käyttää vain siihen käyttötarkoitukseen, johon ne on luovutettu. Tiedot saa luovuttaa edelleen tai muuten antaa sivulliselle vain, jos siitä on säädetty laissa tai jos kirkkohallitus on antanut siihen luvan.* *Kirkkohallituksella on oikeus salassapitosäännösten estämättä saada jäsenrekisteristä luovutettujen 6 a §:n 2 momentissa tarkoitettujen tietojen käyttäjältä tietojen käytön seurantaa ja valvontaa varten välttämättömiä tietoja.* *Kirkkohallituksen määräämällä tarkastajalla on oikeus toimittaa tarkastus jäsenrekisteristä luovutettujen 6 a §:n 2 momentissa tarkoitettujen tietojen käytön ja suojauksen valvomiseksi. Tarkastajalla on oikeus tutkia salassapitosäännösten estämättä jäsenrekisteristä luovutettujen tietojen käsittelyssä käytetyt laitteet ja ohjelmistot sekä päästä tässä yhteydessä tiedon käyttäjän hallinnassa oleviin tarkastuksen suorittamisen kannalta tarpeellisiin tiloihin. Tarkastus on toteutettava niin, että siitä ei aiheudu tarkastuksen kohteelle tarpeettomasti haittaa eikä kustannuksia.*  |
| 8 §*Jäsenrekisterin käyttöoikeus sekä* *käyttöoikeus- ja lokirekisteri*Kirkkohallitus päättää käyttöoikeuksien myöntämisestä jäsenrekisterin tietojen käsittelyyn. Seurakunnan kirkkoherra voi päättää käyttöoikeuden myöntämisestä seurakunnan jäseniä koskevien tietojen käsittelyyn. Keskusrekisterin johtaja voi päättää käyttöoikeuden myöntämisestä keskusrekisteriin kuuluvien seurakuntien jäseniä koskevien tietojen käsittelyyn.— — — — — — — — — — — — — —  |  | 8 §*Jäsenrekisterin käyttöoikeus sekä* *käyttöoikeus- ja lokirekisteri*Kirkkohallitus päättää käyttöoikeuksien myöntämisestä jäsenrekisterin tietojen käsittelyyn. Seurakunnan kirkkoherra voi päättää käyttöoikeuden myöntämisestä seurakunnan jäseniä koskevien tietojen käsittelyyn. Keskusrekisterin johtaja *tai hänen määräämänsä viranhaltija* voi päättää käyttöoikeuden myöntämisestä keskusrekisteriin kuuluvien seurakuntien jäseniä koskevien tietojen käsittelyyn.— — — — — — — — — — — — — —  |
| 14 §*Suhde muuhun lainsäädäntöön* |  | 14 §*Suhde muuhun lainsäädäntöön*— — — — — — — — — — — — — — *Kirkkohallituksen oikeuteen käyttää ja luovuttaa käyttöoikeusrekisterin ja lokirekisterin tietoja sovelletaan, mitä Väestörekisterikeskuksen oikeudesta käyttää ja luovuttaa käyttäjärekisterin ja lokirekisterin tietoja säädetään väestötietojärjestelmästä ja Väestörekisterikeskuksen varmennepalveluista annetun lain 54 §:n 1 momentissa sekä 55, 57 ja 58 §:ssä.*  |

|  |  |  |
| --- | --- | --- |
| 19 luku**Tuomiokapituli** |  | 19 luku**Tuomiokapituli** |
| 7 §*Suullinen käsittely, katselmus ja kuuleminen* — — — — — — — — — — — — — — *Tuomiokapituli voi toimittaa suullisen käsittelyn tai katselmuksen. Asianosaiset on kutsuttava niihin todistettavasti. Suullisessa käsittelyssä voidaan todistajia ja asiantuntijoita kuulustella valan tai vakuutuksen nojalla sekä muussa kuin virkavirhettä koskevassa asiassa kuulla asianosaista myös totuusvakuutuksen nojalla. Tuomiokapituli voi asian selvittämiseksi hankkia muun viranomaisen lausunnon.* *Kun asianosainen kutsutaan suulliseen käsittelyyn tai katselmukseen, kutsussa on samalla ilmoitettava, ettei poissaolo estä asian käsittelyä tai ratkaisua.*  |  | Kumotaan |

|  |  |  |
| --- | --- | --- |
| 24 luku **Alistaminen ja muutoksenhaku** |  | 24 luku**Alistaminen ja muutoksenhaku** |
| 3 § *Oikaisuvaatimus*Viranomaisen päätökseen tyytymätön voi tehdä, jollei tässä laissa toisin säädetä, kirjallisen oikaisuvaatimuksen seuraavasti:— — — — — — — — — — — — — — Kirkonkirjoihin sisältyvien väestötietojen oikaisusta on voimassa, mitä väestötietolaissa (507/1993) säädetään. Seurakunnan jäsenrekisterissä olevien muiden kuin väestötietojen oikaisusta on voimassa, mitä henkilötietolaissa *(523/1999)* säädetään. |  | 3 § *Oikaisuvaatimus*Viranomaisen päätökseen tyytymätön voi tehdä, jollei tässä laissa toisin säädetä, kirjallisen oikaisuvaatimuksen seuraavasti:— — — — — — — — — — — — — — *3 a) keskusrekisterin johtajan päätöksestä, joka koskee 16 luvun 5 §:n 2 momentissa tarkoitettua asiaa, kirkkoneuvostolle tai yhteiselle kirkkoneuvostolle, jollei 4 momentista muuta johdu;* — — — — — — — — — — — — — — Kirkonkirjoihin sisältyvien väestötietojen oikaisu*un sovelletaan*, mitä *väestötietojärjestelmästä ja Väestörekisterikeskuksen varmennepalveluista annetussa laissa säädetään*. Seurakunnan jäsenrekisterissä olevien muiden kuin väestötietojen oikaisu*un sovelletaan*, mitä henkilötietolaissa säädetään. |
| 13 § *Jatkovalitus*Hallinto-oikeuden päätöksestä valitetaan korkeimmalle hallinto-oikeudelle. Jos hallinto-oikeuden päätös koskee valitusta seurakunnan tai seurakuntayhtymän viranomaisen päätöksestä, siitä on viipymättä julkaistava ilmoitus asianomaisen seurakunnan tai seurakuntayhtymän ilmoitustaululla.— — — — — — — — — — — — — —  |  | 13 § *Jatkovalitus*Hallinto-oikeuden päätöks*een* *saa hakea muutosta valittamalla vain, jos korkein hallinto-oikeus myöntää valitusluvan.* Jos hallinto-oikeuden päätös koskee valitusta seurakunnan tai seurakuntayhtymän viranomaisen päätöksestä, siitä on viipymättä julkaistava ilmoitus asianomaisen seurakunnan tai seurakuntayhtymän ilmoitustaululla.— — — — — — — — — — — — — —  |

|  |  |  |
| --- | --- | --- |
| 25 luku **Täydentäviä säännöksiä**  |  | 25 luku **Täydentäviä säännöksiä** |
| 14 §*Poikkeusolot*Jos valtioneuvostolle on valmiuslain (1080/91) tai puolustustilalain (1083/91) nojalla annettu oikeus käyttää poikkeuksellisiin toimiin oikeuttavia toimivaltuuksia, kirkkohallitus voi kutsua kirkolliskokouksen koolle määräämäänsä paikkaan. Jos kirkolliskokous ei tällöin voi kokoontua, kirkkohallituksella on oikeus tehdä kirkolliskokouksen puolesta esityksiä ja antaa lausuntoja valtioneuvostolle sekä antaa enintään vuoden määräajaksi väliaikaisia määräyksiä:1) kirkon keskusrahaston talousarviosta tai aikaisemmin vahvistettuun talousarvioon tehtävistä lisäyksistä tai muutoksista taikka talousarvioesityksen soveltamisesta siihen asti, kunnes kirkolliskokous on asiasta päättänyt;2) kirkkohallituksen *ja sen yhteyteen perustettujen toimielinten poikkeusolojen edellyttämästä* hallinnosta ja toiminnasta; ja3) seurakuntien ja seurakuntayhtymien väliaikaisesta hallinnosta sekä niiden omaisuuden suojelemisesta ja muista poikkeusolojen vaatimista toimenpiteistä. Kirkkohallitus voi 1 momentin 3 kohdan nojalla siirtää seurakuntavaalien toimittamista määräajaksi tai toistaiseksi sekä määrätä, että kirkkovaltuuston kokouskutsu voidaan antaa poikkeuksellisella tavalla tai että sen päätösvaltaa siirretään kirkkoneuvostolle tai seurakuntaneuvostolle tai että näille pysyvien säännösten mukaan kuuluvaa päätösvaltaa siirretään kirkkoherralle.Kirkkohallituksen *1 ja* 2 momentin nojalla antamat väliaikaiset määräykset on saatettava kirkolliskokouksen käsiteltäväksi heti, kun se voi kokoontua. Kirkolliskokouksen on päätettävä, saako määräys jäädä voimaan sellaisenaan vai onko se kumottava kokonaan tai osittain ja onko se voimassa kirkkohallituksen määräämän tai sitä lyhyemmän ajan. |  | 14 §*Poikkeusolot*Jos *valtioneuvoston asetuksella säädetään valmiuslain (1552/2011) mukaisten toimivaltuuksien soveltamisen aloittamisesta poikkeusoloissa*, kirkkohallitus voi kutsua kirkolliskokouksen koolle määräämäänsä paikkaan.Jos kirkolliskokous *ei voi kokoontua poikkeusolojen vallitessa,* kirkkohallituksella on oikeus tehdä kirkolliskokouksen puolesta esityksiä ja antaa lausuntoja valtioneuvostolle. *Lisäksi kirkkohallituksella on oikeus* antaa enintään vuoden määräajaksi väliaikainen määräys: 1) kirkon keskusrahaston talousarviosta, *talousarvion muutoksesta tai* talousarvioesityksen soveltamisesta siihen asti, kunnes kirkolliskokous on asiasta päättänyt;2) kirkkohallituksen hallinnosta ja toiminnasta; 3) seurakuntien ja seurakuntayhtymien hallinnosta, niiden omaisuuden suojelemisesta ja muista poikkeusolojen vaatimista toimenpiteistä;*4) seurakuntavaalien siirtämisestä;**5) kirkkovaltuuston tai yhteisen kirkkovaltuuston päätösvallan siirtämisestä kirkkoneuvostolle tai yhteiselle kirkkoneuvostolle taikka kirkkoneuvoston tai seurakuntaneuvoston päätösvallan siirtämisestä kirkkoherralle.*Kirkkohallituksen 2 momentin nojalla antama väliaikainen määräys on saatettava kirkolliskokouksen käsiteltäväksi heti, kun se voi kokoontua. *Kirkolliskokous voi jättää määräyksen voimaan, muuttaa määräystä tai kumota määräyksen.* |
| 15 §*Päätösvaltaisuus poikkeusoloissa*Kirkkohallitus voi, jos poikkeusolot välttämättä niin vaativat, tehdä 14 §:n 1 ja 2 momentissa tarkoitetut ja muutkin välttämättömät ja kiireelliset päätökset, jos saapuvilla on viisi kirkkohallituksen jäsentä. Tuomiokapituli voi 1 momentissa mainituissa tilanteissa tehdä tuomiokapitulin ja hiippakuntavaltuuston toimivaltaan kuuluvat välttämättömät ja kiireelliset päätökset piispan tai tuomiorovastin ja kahden muun tuomiokapitulin jäsenen läsnä ollessa.  |  | 15 §*Päätösvaltaisuus poikkeusoloissa* *Tuomiokapituli voi 14 §:n 1 momentissa tarkoitetuissa poikkeusoloissa tehdä tuomiokapitulin ja hiippakuntavaltuuston toimivaltaan kuuluvat välttämättömät ja kiireelliset päätökset, jos läsnä on kolme tuomiokapitulin jäsentä.**Kirkkohallitus voi tehdä 14 §:n 1 ja 2 momentissa tarkoitetut ja muut välttämättömät ja kiireelliset päätökset, jos läsnä on viisi kirkkohallituksen jäsentä.* |
|  |  | 15 a §***Poikkeusoloihin ja kriisitilanteisiin varautuminen sekä varautumisen johtaminen****Seurakunnan, seurakuntayhtymän, hiippakunnan ja kirkkohallituksen tulee valmiussuunnittelulla ja poikkeusoloissa tapahtuvan toiminnan etukäteisvalmisteluilla sekä muilla toimenpiteillä varmistaa tehtäviensä mahdollisimman hyvä hoitaminen poikkeusoloissa.* *Seurakunnan tulee varautua henkisen huollon tarjoamiseen kriisitilanteissa.*  *Tuomiokapituli johtaa ja valvoo hiippakunnan seurakuntien ja seurakuntayhtymien varautumista. Kirkkohallitus johtaa kirkon keskushallinnon varautumista.* |
|  |  | \_\_\_\_\_\_\_\_\_\_\_\_\_*Tämä laki tulee voimaan päivänä kuuta 20 .**Ennen tämän lain voimaan tuloa tehdyn hallintopäätöksen muutoksenhakuun sovelletaan tämän lain voimaan tullessa voimassa olleita säännöksiä.*  |